CELEX: 62009CN0154
Language: sk
Date: 2009-05-04 00:00:00
Title: Vec C-154/09: Žaloba podaná 4. mája 2009 — Komisia Európskych spoločenstiev/Portugalská republika

4.7.2009   
            
            
               SK
            
            
               Úradný vestník Európskej únie
            
            
               C 153/28
            
         Žaloba podaná 4. mája 2009 — Komisia Európskych spoločenstiev/Portugalská republika
   (Vec C-154/09)
   2009/C 153/52
   Jazyk konania: portugalčina
   
      Účastníci konania
   
   
      Žalobkyňa: Komisia Európskych spoločenstiev (v zastúpení: P. Guerra e Andrade a Y. Nijenhuis, splnomocnení zástupcovia)
   
      Žalovaná: Portugalská republika
   
      Návrhy žalobkyne
   
   
               —
            
            
               určiť, že Portugalská republika si tým, že správne neprispôsobila vnútroštátnu právnu úpravu právnym predpisom Spoločenstva, ktoré upravujú určenie poskytovateľa alebo poskytovateľov univerzálnej služby, a v každom prípade tým, že nezabezpečila uplatnenie týchto predpisov v praxi, nesplnila povinnosti, ktoré jej vyplývajú z článku 3 ods. 2 a článku 8 ods. 2 smernice 2002/22/ES (1),
            
         
               —
            
            
               zaviazať Portugalskú republiku na náhradu trov konania.
            
         
      Žalobné dôvody a hlavné tvrdenia
   
   Článok 121 portugalského zákona o elektronických komunikáciách (zákon č. 5/2004 z 10. februára 2004) zachováva verejnú službu, výhradnú koncesiu verejnej služby alebo následné práva a povinnosti až do roku 2025, pričom koncesionárom verejnej služby telekomunikácií je podnik PT Comunicações S.A..
   Komisia sa nazdáva, že portugalský zákon o elektronických komunikáciách je nejasný, nekoherentný a nesúvislý, pokiaľ ide o určenie podnikov zodpovedných za poskytovanie verejnej služby.
   V dôsledku uvedeného, Portugalská republika neurčila podnik alebo podniky zodpovedné za poskytovanie univerzálnej služby na základe účinného, objektívneho, transparentného a nediskriminačného postupu tak, ako je stanovené v článku 8 ods. 2 v súvislosti s článkom 3 ods. 2 smernice 2002/22.
   
      (1)  Smernica Európskeho parlamentu a Rady 2002/22/ES zo 7. marca 2002 o univerzálnej službe a právach užívateľov týkajúcich sa elektronických komunikačných sietí a služieb (smernica univerzálnej služby) (Ú. v. ES L 108, s. 51; Mim. vyd. 13/029, s. 367).